Acord per a donar estabilitat a les treballadores de les Escoletes Infantils Municipals de Gandia
18 juny 2025

## Acord per a donar estabilitat a les treballadores de les Escoletes Infantils Municipals de Gandia18 juny 2025Última actualització: 19 juny 2025

![](../gestion/img/480422b09e2cdb408a1aaacc6cb8d1dda9ee43565dfcc1b3ef7cf78fcb8d9afa.jpg)  
  

Les coportaveus del Govern local de Gandia, Alícia Izquierdo i Balbina Sendra, han comparegut per a fer balanç dels principals acords adoptats durant la Junta de Govern celebrat dilluns passat.

Així, un dels punts més destacats ha sigut l’aprovació de l’acord transaccional entre el departament de Personal i Recursos Humans amb els sindicats UGT i STAS\_IV respecte a les demandes interposades per les empleades de la Xarxa d’Escolertes Infantils Municipals en matèria de reconeixement de la condició de personal laboral indefinit no fix. “Amb aquest acord es dona estabilitat a la plantilla de les escoletes. Crec que és una molt bona feina feta pel regidor de Personal, el company Adrià Vila, juntament amb els sindicats i amb les treballadores afectades”.

Izquierdo ha fet un poc d’història i ha recordat que les anomalies en les condicions laborals de les treballadores de les Escoles Infantils Municipals de Gandia venen arrossegades de la seua privatització durant els quatre anys de govern del PP. “Les escoletes infantils municipals van néixer com a escoles públiques, però posteriorment el Partit Popular les va privatitzar. No sense dificultats, a partir del 2015 les vam rescatar com a servei públic. Amb aquests impasos la situació de les treballadores actuals ve d'orígens diferents, perquè algunes eren directament de les borses del principi (públiques), altres van ser subrogades per l’Ajuntament quan es va revertir la privatització”.

Sindicats i algunes de les treballadores havien iniciat procediments judicials per a demanar i reclamar els seus drets laborals. Totes les sentències que anaven eixint les eren favorables, perquè se les reconeixia com a personal laboral indefinit no fix. Davant això, el govern local, i en previsió de noves sentències en el mateix sentit, va iniciar la negociació amb totes elles per a reconéixer ja la condició laboral, abans d'esperar el dictamen del jutge o jutgessa.

Sendra ha informat d’altres temes aprovats en la Junta de Govern Local, com ara eximir del compliment dels nivells acústics de pertorbació màxima durant les activitats de la Nit de Sant Joan, el 23 de juny pròxim a la platja Nord de Gandia. “Tenim una de les poques platges urbanes que hi ha a la Safor i on encara es permet el que es facen fogueres. Tot això ve acompanyat de festa, de focs d'artifici, d’actuacions, tan programades des de l'Ajuntament, com en col·laboració amb els quiosquets que tenim a la platja. Així que tenim aquesta excepció acústica que es demana des de l'empresariat que està treballant eixa”.

D’altra banda, hi ha dues subvencions a destacar. Una és una concessió directa a través de conveni de 14.000 euros a l'associació Gaudim. Una ajuda per al programa d'oci per a persones amb diversitat funcional fora del que és l'àmbit escolar o laboral. “És a dir, per a fomentar relacions interpersonals, que es puguen relacionar amb molta gent fora ja dels espais que habitualment ja estan treballant”.

També una nova tanda d’ajudes “Renovem Comerç”, per a canviar o millorar façanes. En aquest cas, 2.000 euros. El programa continua obert i es poden presentar encara als comerços.

Finalment, l'aprovació de la tercera addenda de modificació del conveni subscrit entre l'Ajuntament de Gandia i la mercantil Ohai-Gandia, SL per a l’ampliació i millora de l’accessibilitat dels camins municipals per a la implantació d’un càmping en el polígon 27, en l’entorn de la Marjal de Gandia.

“Estan realitzant encara tramitacions entre conselleria i Ajuntament de Gandia donat que és una obra d'una gran importància i que ha de tenir molt en compte tots els detalls. Així que, per poder treballar-ho dins el termini i en la forma escaient, s'ha demanat aquesta tercera addenda per a tindre un poc més de temps i que fer-ser al mateix temps que els accessos, perquè és molt millor per a la promotora”, ha conclòs Sendra.

[Twittear](https://twitter.com/share)